Ο επικεφαλής του ιταλικού ομίλου πετρελαίου και φυσικού αερίου Eni, ο Κλάουντιο Ντεσκάλτσι, δήλωσε πως δεν θέλει «έναν πόλεμο γύρω από γεωτρήσεις» , μετά την αποστολή ενός τουρκικού πλοίου σε οικόπεδο στα κυπριακά ύδατα που έχει παραχωρηθεί στην Eni και στη γαλλική Total.

«Δεν ανησυχώ», δήλωσε ο Ντεσκάλτσι στο περιθώριο μιας βράβευσης από την Eni, όμως «αν κάποιος εμφανίζεται με πολεμικά πλοία, δεν κάνω γεωτρήσεις». «Σίγουρα δεν θέλω να κάνω να ξεσπάσουν πόλεμοι για να κάνω γεωτρήσεις», πρόσθεσε.

Η Γαλλία καταδίκασε το Σάββατο την αποστολή ενός νέου τουρκικού πλοίου γεωτρήσεων στην Αποκλειστική Οικονομική Ζώνη της Κύπρου, κάνοντας λόγο για «μη φιλική χειρονομία» που είναι πιθανό να οδηγήσει σε «κλιμάκωση των εντάσεων» στην περιοχή.